Broj: 711-I-407-P-213-17/18-11-8

Zagreb, 21. ožujka 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitog saznanja o mogućem sukobu interesa dužnosnika Maria Antonića, državnog tajnika u Ministarstvu gospodarstva, poduzetništva i obrta,** na 2. sjednici, održanoj dana 21. ožujka 2018.g. donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Maria Antonića, pomoćnika ministra poduzetništva i obrta od 17. veljače do 17. studenoga 2016.g. i državnog tajnika u Ministarstvu gospodarstva, poduzetništva i obrta, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedenih dužnosti i obavljanja funkcije direktora u trgovačkim društvima MERUS-HR d.o.o. i SAUKLA d.o.o., kao i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu navedenih trgovačkog društava.**
2. **Poziva se dužnosnik Mario Antonić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka i ostale navode iz obrazloženja ove odluke.**

Obrazloženje

Člankom 3. stavkom 1. podstavkom 6. ZSSI-a propisano je da su zamjenici ministara dužnosnici u smislu odredbi ZSSI-a, a podstavkom 26. istog članka propisano je da da su pomoćnici ministara dužnosnici u smislu odredbi istog Zakona. Povjerenstvo ukazuje da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) u navedenom Zakonu izvršena izmjena riječi „zamjenik ministra“ u „državni tajnik“. Povjerenstvo je stoga Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj 17. studenoga 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te se na iste primjenjuju odredbe ZSSI-a.

Mario Antonić je stoga, povodom obnašanja dužnosti pomoćnika ministra poduzetništva i obrta i dužnosti državnog tajnika u Ministarstvu gospodarstva, poduzetništva i obrta, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Protiv dužnosnika Maria Antonića podnesena je 28. travnja 2017.g. anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-1556-P-213/17-01-5. U prijavi se u bitnome navodi da na internetskoj stranici Povjerenstva nije vidljivo izvješće o imovinskom stanju dužnosnika Maria Antonića te da dužnosnik Mario Antonić istovremeno uz obnašanje dužnosti državnog tajnika u navedenom Ministarstvu obavlja funkciju direktora trgovačkog društva SAUKLA d.o.o. Povjerenstvo je dana 18. srpnja 2017.g. zaprimilo još jednu anonimnu prijavu istovjetnog sadržaja koja je zaprimljena pod brojem: 711-U-4776-P-213/17-02-5.

Povjerenstvo je radi provjere navoda iz podnesenih prijava i stjecanja saznanja o tome je li u postupanju dužnosnika došlo do moguće povrede odredbi ZSSI-a, prikupilo potrebne podatke i dokumentaciju od nadležnih tijela.

Uvidom u rješenje Vlade Republike Hrvatske o imenovanju pomoćnika ministra poduzetništva i obrta od 17. veljače 2016.g. utvrđeno je da je Mario Antonić navedenog datuma imenovan pomoćnikom ministra poduzetništva i obrta. Uvidom u rješenje Vlade Republike Hrvatske o razrješenju pomoćnika ministra poduzetništva i obrta od 17. studenoga 2016.g. utvrđeno je da je istim Mario Antonić razriješen navedene dužnosti.

Uvidom u rješenje Vlade Republike Hrvatske o imenovanju državnog tajnika u Ministarstvu gospodarstva, poduzetništva i obrta od 17. studenoga 2016.g. utvrđeno je da je Mario Antonić 17. studenoga 2016.g. imenovan državnim tajnikom u navedenom ministarstvu.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080684795, OIB: 64781353472 upisano trgovačko društvo SAUKLA d.o.o. Dužnosnik Mario Antonić upisan je kao osnivač/član i direktor navedenog trgovačkog društva. Usporedbom OIB-a Maria Antonića upisanog u Sudski registar Trgovačkog suda u Zagrebu i OIB-a dužnosnika Maria Antonića navedenog u podnesenom izvješću o imovinskom stanju dužnosnika utvrđeno je da je riječ o istoj osobi.

Uvidom u Društveni ugovor o osnivanju Trgovačkog društva SAUKLA d.o.o. sastavljen **22. siječnja 2009.g.** po Irmi Pavelić, javnoj bilježnici u Pregradi, utvrđeno je da su osnivači navedenog trgovačkog društva Mario Antonić i Oliver Antonić te da sukladno sporazumu o raspodjeli poslovnih udjela u društvu, svakom od navedenih osnivača pripada 50% udjela u vlasništvu tog trgovačkog društva. Mario Antonić i Oliver Antonić su kao osnivački trgovačkog društva SAUKLA d.o.o. **istoga dana** donijeli Odluku o imenovanju članova Uprave tog trgovačkog društva kojom su iste osobe ujedno imenovane članovima uprave – direktorima trgovačkog društva SAUKLA d.o.o.

Uvidom u podatke sudskog registra istog Trgovačkog suda utvrđeno je da je pod matičnim brojem subjekta: 80376411, OIB: 89728562019 bilo upisano trgovačko društvo MERUS-HR d.o.o. Iz povijesnog izvatka iz sudskog registra utvrđeno je da je navedeno trgovačko društvo od 1992.g. bilo upisano pod tvrtkom Strojarstvo Antonić d.o.o. Potom je Odlukom osnivača od 3. lipnja 2002.g. tvrtka društva promijenjena u Comutel d.o.o., a Odlukom osnivača od 17. listopada 2007.g. tvrtka društva izmijenjena je u MERUS-HR d.o.o.

Uvidom u **Odluku o imenovanju člana Uprave – direktora navedenog trgovačkog društva od 5. lipnja 2002.g.**, koja je donesena na Zapisnik sastavljen od strane Irme Pavelić, javne bilježnice u Pregradi, utvrđeno je da je navedenom odlukom Mario Antonić imenovan članom Uprave – direktorom tog trgovačkog društva, ovlaštenim za zastupanje društva pojedinačno i samostalno. Dužnosnik Mario Antonić prestao je biti član uprave-direktor navedenog trgovačkog društva 10. listopada 2016.g. kada je otvoren stečajni postupak nad navedenim trgovačkim društvom.

Uvidom u **Ugovor o prijenosu poslovnih udjela od 31. ožujka 2004.g.** utvrđeno je da su Vjekoslav Antonić i trgovačko društvo Comutel družba za telekomunikacije d.o.o. kao suvlasnici trgovačkog društva Comutel d.o.o. u cijelosti prenijeli svoje poslovne udjele na Maria Antonića kao stjecatelja istih te je dužnosnik Mario Antonić od tada do zatvaranja stečajnog postupka bio jedini član tog društva.

Povjerenstvo je izvršilo uvid i u rješenje Trgovačkog suda u Zagrebu od 12. siječnja 2017.g. kojim se u sudskom registru istog trgovačkog suda upisuje brisanje subjekta upisa MERUS-HR d.o.o. u stečaju, MBS: 080376411, OIB: 89728562019 budući da je stečajni sudac dostavio navedenom sudu **pravomoćno rješenje broj St-9059 od 10. listopada 2016.g. o zaključenju stečajnog postupka nad navedenim subjektom.**

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

S obzirom da iz prikupljenih podatka i dokumentacije proizlazi da je dužnosnik istovremeno uz obnašanje dužnosti pomoćnika ministra poduzetništva i obrta obavljao funkciju direktora trgovačkih društava MERUS-HR d.o.o. i SAUKLA d.o.o. te da istovremeno uz obnašanje dužnosti državnog tajnika u Ministarstvu gospodarstva, poduzetništva i obrta obavlja funkciju direktora trgovačkog društva SAUKLA d.o.o., Povjerenstvo je steklo saznanja koja upućuju na moguću povredu odredbe članka 14. stavka 1. ZSSI-a.

Povjerenstvo je također utvrdilo da dužnosnik Mario Antonić nije Povjerenstvu dostavio ugovor o prijenosu upravljačkih prava na temelju udjela u vlasništvu trgovačkih društava MERUS-HR d.o.o. i SAUKLA d.o.o. što upućuje na moguću povredu članka 16. stavka 1. ZSSI-a.

U odnosu na dio prijave u kojem se navodi da izvješće o imovinskom stanju dužnosnika nije javno objavljeno, Povjerenstvo obrazlaže da je dužnosnik Mario Antonić 16. listopada 2016.g. podnio izvješće o imovinskom stanju povodom stupanja na dužnost pomoćnika ministra poduzetništva i obrta koje je nakon provedene prethodne (administrativne) provjere objavljeno na internetskoj stranici Povjerenstva.

S obzirom da dužnosnik u zakonom propisanom roku nije podnio izvješće o imovinskom stanju povodom prestanka obnašanja dužnosti pomoćnika ministra poduzetništva i obrta, kao ni izvješće o imovinskom stanju povodom početka obnašanja dužnosti državnog tajnika u Ministarstvu gospodarstva, poduzetništva i obrta, Povjerenstvo je dužnosniku na temelju članka 10. stavka 1. ZSSI-a, dana 9. ožujka 2018.g. uputilo zaključak kojim ga poziva na ispunjenje navedene obveze. Ukoliko dužnosnik ne ispuni obvezu podnošenje izvješća o imovinskom stanju u daljnjem roku od 15 dana, Povjerenstvo će na temelju članka 10. stavka 3. ZSSI-a protiv dužnosnika Maria Antonića pokrenuti postupak zbog povrede odredbi iz članka 8. i 9. ZSSI-a.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mario Antonić, elektronička dostava

2. Objava na internetskoj stranici Povjerenstva

3. Pismohrana